Die uitdruk van emosies, Kwartaal 2, By OpenStax | Jobilize LLC
Lees die volgende stuk aandagtig deur en beantwoord dan die vrae wat daarop volg.
(uit die dagboek van lennie, 13 jaar oud)
Toe ek die môre wakker word met ’n knop op my maag en ’n knop in my keel, onthou ek die katastrofe wat ons gesin gisteraand getref het.
Pa het baie later as gewoonlik by die huis gekom en het sterk na drank geruik. Ma wou nog vir hom knor toe sy die uitdrukking op sy gesig sien. “Wat’s fout?” het sy bekommerd gevra. Hy het my gevra om te loop, want “dis grootmensgoed” wat hulle moes gesels. Nou ja, toe loop ek maar - maar net tot om die draai, soos ek altyd maak. Ek het mos lankal uitgevind dat “grootmensgoed” meestal ook met my te doen het. Dan luister ek . . . sodat ek ook kan weet.
So vind ek dan uit dat my pa sonder werk sit. Hul onderneming het groot verliese gely en amper almal is afgedank. “Retrench” noem hulle dit. Dis beter as om “gefire” te word, maar jy sit nog steeds sonder geld! Pa noem toe dat ons dalk die huis sal moet verkoop. Ma het saggies begin huil, en dis toe dat ek die knop in die keel en die knop in die maag kry, want my ma huil nie sommer nie.
Beantwoord die vrae en voer die opdragte uit.
1. Hoe het Lennie gevoel toe hy die oggend wakker word? Haal die sin woordeliks aan.
2. Kies ’n woord wat sy gevoel die beste beskryf. Merk die woord met ’n kruisie.
3. Hoe voel jy as iets jou ontstel het?
4. Verduidelik in jou eie woorde hoe jy voel as iets jou ontstel het.